Geplaas op 3 Augustus 2021, 10:35
Welkom by die derde kwartaal!
Dit is aangenaam om u en u kind(ers) terug te verwelkom! Mag ons hierdie kwartaal steeds gedy ten spyte van COVID-19 wat steeds met ons is. Ons doen 'n beroep op u en u kind(ers) om steeds gereeld te saniteer, 'n masker te dra, hande te was en sosiale afstand te handhaaf. Ons kan u verseker dat geen maatreëls by HSL enigsins verslap is nie - u kind word elke oggend getrou gesif. Belangrik: indien u kind siek voel of twee of meer COVID-simptome toon, hou u kind ASSEBLIEF by die huis. COVID het reeds talle lewens geëis - dit is NIE 'n virus wat ligtelik opgeneem kan word NIE.
Mnr Sammy Elie het die skool op 30 Julie verlaat - mnr Elie het 'n pos by CPUT aanvaar en het reeds ingeval. Graag bedank ons hom vir 6 en half jaar diens in die "hot seat" en wens ons hom en sy gesin sterkte toe met die nuwe uitdagings! Juffrou Alnorah Bell neem tans waar as skoolhoof terwyl juffrou Lize-Marie Swart die waarnemende adjunk-hoof is.
Mnr Alzandré Mostert het 'n pos in Beaufort-Wes aanvaar. Graag wil ons hom vir sy diens by die skool bedank. Alle sterkte, Meneer!
Die nuwe kykNET-program, Kyk Wie Praat, (kykNET, kanaal 144) beloof ure se vermaak vir die hele gesin. Op die program is daar 'n groepie bekkige kinders tussen die ouderdom van ses en nege jaar aan wie daar vrae gestel word. Die vier volwasse deelnemers moet dan raai wat die kleingoed se antwoorde was.
Ava Rossouw, 'n graad 3-leerder van HSL, is gekies om aan die program deel te neem. Ava het reeds op 22 Julie verskyn. Sy verskyn vervolgens op die volgende datums:
Die program word deur die bekende akteur De Klerk Oelofse aangebied. Vier bekende volwasse deelnemers is gevra om die program af te skop: Emo Adams, bekende verhoogkunstenaar, Margit Meyer-Rödenbeck a.k.a. Dowwe Dolla, Pierre Greeff, sanger van die alternatiewe rock groep Die Heuwels Fantasties en Tracey Lange, radio-omroeper en televisie-aanbieder.